રોહિતે સ્યૂસાઈડ નોટમાં પોતાના મોત માટે કોઈને જવાબદાર ગણ્યા નથી, પરંતુ આવા પ્રતિભાશાળી યુવાનને આત્મહત્યા કરવી પડી એ ચિંતાનું કારણ છે. હજી આ મુદ્દો શાંત પડ્યો નથી ત્યાં આંધ્રપ્રદેશના વિજયવાડાના અન્ય એક દલિત વિદ્યાર્થી પુવાલા પ્રેમ કુમારે પણ પોતાના પ્રાણ ટુંકાવી દીધા હતાં. આ મુદ્દાના મુળમાં શું હશે તે પછીનો વિષય છે, પરંતુ દેશનું માનસ દલિતોને ઘૃણાસ્પદ નજરે જુએ છે અને દેશના ખૂણેખૂણે અસ્પૃશ્યતા ખદબદે છે તે એક હકીકત છે. અગ્રેસર, વાઇબ્રન્ટ કે ગતિશીલ ગુજરાત પણ તેમાંથી બાકાત નથી. અસ્પૃશ્યતા મુદ્દે ‘અભિયાને’ જાતતપાસ કરી ત્યારે ગુજરાતના અનેક પ્રગતિશીલ વિસ્તારોમાં માનવતાને હચમચાવી દે તેવા ભેદભાવના કિસ્સા સામે આવ્યા હતા.